Zikalala bedank as KZN-premierSihle Zikalala het Donderdag as premier van KwaZulu-Natal bedank. (Foto: Facebook) KwaZulu-Natal is leierloos nadat premier Sihle Zikalala sy bedanking aangekondig het. Die ANC in die provinsie het die stap reeds aanvaar. Die ANC sê in ŉ verklaring Zikalala het sy bedanking Donderdag by die provinsiale uitvoerende komitee ingedien en die proses om ŉ nuwe premier te benoem is reeds van stapel gestuur. Die ANC het die name van drie kandidate, Nomusa Dube-Ncube, Amanda Bani en Mbali Frazer, as opvolger vir Zikalala ingedien. Daar sal Saterdag met hulle onderhoude gevoer word. KwaZulu-Natal kan dus binnekort sy eerste vrouepremier kry. Volgens die KwaZulu-Natalse ANC is Zikalala se bedanking “moeilik” aanvaar omdat hy “steeds goeie werk in die provinsie gedoen het sedert hy oorgeneem het”. “Ons is dankbaar vir die werk wat hy vir die mense van die provinsie gedoen het en het waardering dat hy ŉ doelbewuste besluit geneem het om die kantoor nie oorhaastig te verlaat nie.” Siboniso Duma het Zikalala vroeër vandeesmaand by die ANC se provinsiale kongres oortuigend verslaan en Zikalala moes sy posisie as provinsiale voorsitter prysgee. Sy nederlaag teen Duma en die uitjouery wat hy van afgevaardigdes moes verduur, het Zikalala glo polities verswak gelaat. “Kameraad Zikalala se termyn het heelwat goeie goed in die provinsie teweeggebring. Dit sluit in ŉ aantal provinsiale staatsdepartement wat vir die eerste keer ongekwalifiseerde ouditverslae ontvang het.” Zikalala se termyn was egter nie sonder omstredenheid nie. Ná die onlangse oorstromings in KwaZulu-Natal is hy daarvan beskuldig dat hy ŉ watertenkwa vir sy gesin se eksklusiewe gebruik buite sy huis laat staan maak het. Die tenkwa was deel van ŉ vloot wat vloedgeteisterde inwoners van water moes bedien. Zikalala het om verskoning gevra omdat die watertenkwa by sy huis was, ŉ fiasko wat die DA as “skokkende magsmisbruik” bestempel het. Verlede jaar het Zikalala ook verskoning aangebied nadat hy ŉ plunderaar met die vuis bygedam het. Zikalala was op besoek aan gebiede wat deur die onluste deurgeloop het. In beeldmateriaal van die voorval kan gesien word hoe Zikalala ŉ plunderaar twee houe op die rug toedien voor die man weghardloop. Die man het glo probeer vlug met goedere wat hy by ŉ pakhuis gesteel het. Zikalala het verskoning gevra en gesê die vlak van geweld wat gebruik is om die man te probeer aankeer, word betreur. Zikalala sal na verwagting Vrydagmiddag by ŉ mediakonferensie meer besonderhede oor sy bedanking bekend maak.